Proteas moet ‘Queens’ wys wie is baas | Netwerk24
Deur Annchen Nel 17 Oktober 2019 19:30
Dorette Badenhorst, die SA netbalafrigter.
Op die vooraand van die Afrikabeker-toernooi het die span van Tanzanië nie opgedaag nie en die Zimbabwiërs gaan glo eers Vrydagoggend in Kaapstad land.
Netbal Afrika het Malawi, Zambië, Lesotho, Uganda, Zimbabwe, Tanzanië en Kenia genooi om Suid-Afrika in die Bellville-fietsrenstadion te pak.
Die Proteas speel Vrydag om 18:00 teen “The Queens” van Malawi, wat wel met ’n sterk span opgedaag het.
Suid-Afrika begin die vyfdaagse toernooi met Dorette Badenhorst as die nuwe afrigter en met heelwat veranderinge aan die span wat in Julie vanjaar vierde geëindig het in die Wêreldbeker-toernooi.
Malawi, Uganda en Zimbabwe was saam met Suid-Afrika die verteenwoordigers van Afrika in die WB-toernooi.
Bongiwi Msomi, die SA netbalkaptein. Foto: Getty Images
Die Malawiërs het sesde geëindig, Uganda sewende en Zimbabwe agtste.
Badenhorst is vertroud met die unieke styl van Afrika-netbal, maar dié spanne bly tog onvoorspelbaar.
Die Proteas het min tyd vir voorbereiding in die Kaap gehad.
Hulle moes raap en skraap om binnenshuise oefengeriewe te kry, want matrikulante skryf nou eksamen.Hulle het Donderdagoggend hul enigste oefening in die fietsrystadion gehad.
“Die spelers se bene is seer, want die oppervlak (van die oefenbane) was elke dag anders. Ons het die beste voorberei wat ons kon, maar kon nie al ons kombinasies inoefen nie.
“Ons speel nou met nuwe kombinasies in die doelsirkel, senterbaan en op verdediging, so dit is nie vergelykbaar met die WB-toernooi nie.”
Badenhorst sê die Proteas sal geestelik ook sterk moet wees, want die Afrika-spelers kan jou behoorlik frustreer as hulle aan hul balbesit vasklou.“Afrika-spanne haal jou uit jou gemaksone. Hulle het ’n totaal ander wedstrydplan as Australië, Nieu-Seeland en Engeland,” sê Badenhorst.
Dié toernooi is die voorloper vir ’n reeks van drie toetse einde November teen Engeland, ook in Bellville.
Dit is goeie nuus vir Kaapse ondersteuners, wat vanjaar aan die agterste speen moes suig, want al die aksie was in die noorde.
Suid-Afrika: Bongiwe Msomi (k), Sigrid Burger, Khanyisa Chawane, Romé Dreyer, Precious Mthembu, Izette Griesel, Lenize Potgieter, Lefébre Rademan, Monique Reyneke, Renske Stoltz, Zanele Vimbela, Shadine van der Merwe.
TV: Vrydag 16:00: Openingseremonie; 18:00: SA t. Malawi (SS 10).
Meer oor: Netbal | Proteas | Afrikabeker-Toernooi
Badenhorst se era as Protea-breier begin